पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. डीयू के चार वर्षीय स्नातक कोर्स की उलझन सुलझाने में लगा प्रशासन जहां कॉमर्स के छात्रों को यह कहकर सांत्वना देने में जुटा है कि दाखिले के समय गणित की अनिवार्यता खत्म कर दी गई है। वहीं डीयू वेबसाइट पर कॉलेजों की ओर से अपने यहां विभिन्न कोर्सेज में दाखिले के लिए जारी एडिशनल एलिजिबिलिटी क्राइटेरिया (एनईसी) में कई कॉलेजों ने कॉमर्स में दाखिले के लिए गणित की अनिवार्यता को जरूरी बताया है। बारहवीं में गणित नहीं होने पर छात्र के अंक जारी कट ऑफ से दो फीसदी अधिक होने चाहिए। खालसा कॉलेजों की ओर से भी कॉमर्स में गणित की अनिवार्यता को एनईसी में शामिल किया गया है।
ऐसे में छात्र कॉमर्स दाखिले को लेकर फिर से मझधार में महसूस कर रहे हैं। ओपनडेज में बताया गया था कि एससी, एसटी और विकलांग छात्रों को कॉमर्स दाखिलों में गणित पढ़ा होना जरूरी नहीं है। लेकिन बाद में डीयू ने सामान्य और ओबीसी श्रेणी को भी इस छूट का लाभ दिया। खास बात यह है कि डीयू के ऑफलाइन दाखिला ब्रोशर्स में कॉलेजों की ओर से विभिन्न कोर्सेज में दाखिले के लिए जारी किया गया एडिशनल एलिजिबिलिटी क्राइटेरिया प्रकाशित नहीं किया गया है। अगर कोई छात्र डीयू प्रशासन से इस बारे जानकारी मांगता है तो उसे डीयू वेबसाइट सर्च करने की सलाह दी जाती है और वेबसाइट पर कॉलेजों द्वारा डाले गए एलिजिबिलिटी क्राइटेरिया में गणित पढ़ा होना कॉमर्स दाखिले के लिए मांगा जा रहा है।
डीयू प्रशासन का तर्क
बेशक डीयू की वेबसाइट पर कॉलेजों द्वारा भेजे गए एलिजिबिलिटी क्राइटेरिया में कॉमर्स दाखिले के लिए गणित पढ़ा होना जरूरी दिया गया हो। लेकिन डीयू प्रशासन की ओर से सभी कॉलेजों को यह लिखित में निर्देश दिए गए हैं कि फाउंडेशन कोर्सेज में छात्रों को गणित पढ़ाया जाएगा। ऐसे में कॉमर्स के लिए गणित जरूरी न करें। इसे कॉलेज प्राचार्यों ने मान भी लिया है।
एलिजिबिलिटी क्राइटेरिया
1. दयाल सिंह कॉलेज : बारहवीं में गणित नहीं पढऩे पर कट ऑफ से दो फीसदी अधिक अंक पर दाखिला
2. एसआरसीसी : बारहवीं कक्षा में गणित में 70 फीसदी अंक जरूरी हैं।
3. अरविंदो सांध्य कॉलेज : गणित की अनिवार्यता के साथ फीसदी वाइज क्राइटेरिया दिया है।
4. श्री गुरु नानक देव खालसा कॉलेज : बारहवीं में गणित में 50 फीसदी अंक होने चाहिए।
90 हजार से अधिक ने किया ऑनलाइन रजिस्ट्रेशन
संडे को ऑफलाइन दाखिला आवेदन की विंडो बंद होने के चलते ऑनलाइन आवेदन की भरमार रही। डीयू के डीन स्टूडेंट वेलफेयर प्रो. जेएम खुराना ने बताया कि लोगों ने घर और साइबर कैफे जाकर ऑनलाइन के जरिए दाखिला रजिस्ट्रेशन फार्म भरे। आवेदन की अंतिम तारीख 19 जून है। अभी तक 90 हजार ऑनलाइन रजिस्ट्रेशन हो चुके हैं, जिनमें से 47414 छात्रों ने दाखिला रजिस्ट्रेशन फीस भी जमा करा दी है। अब सोमवार से डीयू के 18 केंद्रों पर फिर से ऑफलाइन दाखिला आवेदन फार्म मिलेंगे।
डीयू के अंडरग्रेजुएट कोर्सेज की 54 हजार सीटों के लिए चार दिन में 100372 फार्म बिके चुके हैं। गर्मी के चलते अब ऑनलाइन रजिस्ट्रेशन प्रक्रिया ने भी जोर पकड़ा है। रविवार को ऑनलाइन रजिस्ट्रेशन में 8 हजार छात्रों की वृद्धि हुई और 14,414 छात्रों ने रजिस्ट्रेश फीस का भुगतान किया। इस बार डीयू ने करीब डेढ़ लाख दाखिला ब्रोशर्स छपवाए हैं, अगले तीन दिनों में दाखिला आवेदन फार्म की बिक्री को देखते हुए ब्रोशर्स छपवाए जाएंगे।
क्योंकि देखने में आ रहा है कि लोग ऑनलाइन आवेदन को ज्यादा पसंद कर रहे हैं। क्योंकि ऑफलाइन आवेदन करने पर 100 रुपये खर्च होते हैं और ऑनलाइन आवेदन पर 50 रुपये। जबकि एससी/एसटी/विकलांग श्रेणी के छात्रों के लिए ऑनलाइन आवेदन फ्री है और ऑफलाइन शुल्क 50 रुपये रखा गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hne_Deva hin_Deva kas_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn